Nerdenes hevn
Barnefilmfestivalen er i gang. 
Våre anmeldere har anmeldt åtte av filmene på programmet. 
"Little Gangster" får terningkast 5. 

"Little Gangster" 

Nederland 2015 

Aldersgrense: 9 år +** 

Nederland er som vanlig godt representert på Barnefilmfestivalen. 
Og "Little Gangster" er, med sin allalder-vennlige humor og sitt humanistiske budskap, på mange måter typisk for det vi har lært oss å forvente derfra. 

"En kul far er sterk og har tatoveringer," mener Rik. 
Dessverre er ikke hans egen revisorfar kul i det hele tatt. 
Han er veik og klønete og har teite briller. 
Selv ungene i nabolaget erter ham. 
Men når de to flytter til en annen by, griper Rik sjansen til å starte på nytt: 
Han får alle til å tro at pappa er en knallhard, italiensk mafiaboss. 
Og selv blir han gangsterynglingen ingen tør å kødde med. 
Spørsmålet er bare hvor lenge Rik kan holde bløffen gående. 

Selv om mobbetematikken er seriøs nok, dveler "Little Gangster" aldri ved det vonde. 
I stedet holder den et friskt tempo og en lettbent tone. 
Alle referansene til amerikansk mafiafilm – Rik finner inspirasjon i en "Goodfellas"-aktig sak han har spilt inn fra TV – gir dessuten voksne seere noe ekstra å humre over. 
Så får det heller være at slapstick-humoren sikkert kan bli i bløteste laget for enkelte. 
Det er tross alt ikke ofte vi ser mer vellagede, underholdende og ikke-belærende "budskapsfilmer" enn dette. 

Anmeldt av: 
Roy Søbstad 

Blomstene og biene og Jack 

**"Jack bestiller en lillebror" 

Nederland 2015 

Egnethet: 
6 år** Jack vokser opp med to mødre i et livlig bohemsk miljø. 
Alt han savner, er en lillebror. 
Kaninen han får til åtteårsdagen gjør bare ikke samme nytten. 
Så snart han er blitt forklart hvordan barn kommer til verden – man trenger en mann som kan levere det de voksne kaller "willies" – bestemmer derfor handlekraftige Jack seg for å ordne det selv: 
Han begynner å lete etter villige donorer på nettet. 

Ja, det virker i utgangspunktet bekymringsfullt at en åtte år gammel gutt skal oppsøke fremmede menn han finner via en app. 
Heldigvis er de Jack treffer av den harmløse sorten. 
Denne nederlandske filmen er dessuten såpass gla'-anarkistisk i hele sin ånd, at man antakelig bare må ta dens minst politiske korrekte sider på kjøpet. 

Superhelter, slanking, vannskrekk, kjendiserier, forelskelse, vennskap, forsvunne kjæledyr og et knippe genuint underlige voksenpersoner: 
"Jack bestiller en bror" handler litt om alt sammen. 
Filmen rekker aldri å bli kjedelig, for å si det sånn. 
På samme tid er den befriende avslappet i sin fremstilling av Jacks likekjønnede foreldre. 
Men akkurat hva de minste kinogjengerne vil ha lært om dette med blomstene og biene etter å ha sett den, er sannelig ikke godt å si. 

Anmeldt av: 
Roy Søbstad 

Små barn med stort ansvar 

**"Hjemme alene" 

Tyskland/Vitenam 2016 

Aldersgrense: 9 år +** 

Nei, dette er ikke en av de filmene hvor Macaulay Culkin herjer med dumme innbruddstyver. 
Barna i denne tyske "Hjemme alene"-varianten – eller var det "Alene hjemme"? 
– har langt mer alvorlige ting å stri med. 

Mens moren tar seg av familiesaker i Vietnam, sitter 11 år gamle Linh (Lynn Dortschack) med alt ansvar hjemme i Berlin. 
Den pliktoppfyllende jentungen passer på lillesøsteren sin og gjør morens jobb i take away-restauranten. 
Og aller viktigst: 
Hun holder ordningen skjult for myndighetene. 
Hvis den skulle bli avslørt, kan de tre se langt etter en gjenforening. 

Mens vietnameserne setter familien foran alt, gjør de stort sett ikke annet enn å krangle hjemme hos Pauline (Lisa Bahati Wihstutz). 
Sånn sett er det kanskje ikke så rart at Pauline nærmest tvinger inn hos de to jentene som bor for seg selv i naboblokken. 

Den er fortalt på enkelt og liketil vis, denne lille historien fra det multikulturelle Europa. 
Enkelte sekvenser som ikke helt finner balansen mellom humor, alvor og troverdighet, oppveies av andre som er både søte og rørende. 
Og de sentrale skuespillerne – Lynn med sitt alvorlige, intelligente ansikt og Lisa med sitt åpne, sårbare – er lette å tro på og lette å like. 

Anmeldt av: 
Roy Søbstad 

Noen å bry seg om 

Frankrike/Belgia 2015 

Egnethet: 9 år +** 

Pappaen til Cathy er litt av en luring. 
Til 10-årsdagen hennes, for eksempel, kommer han med et egg. 
Og når egget klekkes, får Cathy problemer. 
Andungen tror nemlig at Cathys venninne Margaux er moren hans. 
Og Margaux sitter i rullestol, og er selv avhengig av å ha noen til å passe på seg. 
Likevel, de skal raskt knytte bånd til hverandre, Cathy, Margaux og andungen. 

Det kan godt hende at denne belgiske familiefilmen vil virke stillestående på noen som er vokst opp med Cartoon Network og den slags. 
Andre vil glede seg over nettopp dens ettertenksomme uttrykk. 
Selv når ting blir dramatiske – det umake trekløveret legger etter hvert på rømmen med foreldre og politi i hælene – klarer "Trekkfugler" å unngå alt som minner om hysteri. 
Tonen forblir like jordnær, tempoet like avmålt og musikken like elegant. 
Og alt sammen er slik for å bygge opp under det som til syvende og sist er en fortelling om å ta vare på hverandre. 

Når også skuespillerprestasjonene over hele linjen står til troende – ikke minst fra den lille gule sjarmøren av en andunge – skal det et hardt hjerte til for ikke å bli sittende igjen med varme følelser. 
Dette er en film å se sammen med noen man bryr seg om. 

Anmeldt av: 
Roy Søbstad 

Skummelt å overnatte 

**"Siv sover seg bort" 

SVERIGE 2016 

Aldersgrense: 7 år** 

«Siv sover seg bort» er basert på Pija Lindenbaums bok med samme navn, og handler om Siv (7) som bor alene med faren i en liten by i Sverige. 
En dag begynner det en ny jente i klassen. 
Hun er veldig annerledes med sitt krøllete røde hår, nydelige røde kåpe og eksotiske navn, Cericia. 

Hun er verdensvant og veslevoksen og kommer fra Stockholm. 
Og da hun inviterer Siv til sin aller første overnatting, kan ikke Siv si nei. 
Selv om det virker litt skummelt. 
Men overnattingen blir ikke helt som hun hadde tenkt. 

Alt er annerledes enn hjemme. 
Maten, foreldrene, møblene, lukter og lyder. 
Cericia har en rar, gammel bestemor og en diger, skummel hund. 
I tillegg oppdager Siv at hennes nye venninne er ganske så bortskjemt, og det byr på sine utfordringer for Siv som egentlig er ganske sjenert. 
Da Siv våkner midt på natten og oppdager at Cericia er borte, vil hun bare hjem. 
Men Cericia har tatt lappen med farens telefonnummer. 
Hva skal hun gjøre? 
Fantasien settes i sving, og natten blir til et magisk eventyr. 

Filmen er sjarmerende og velspilt. 
Den formidler på en fin og underholdende måte hvor vanskelig det kan være å sove borte første gangen, og både barn og voksne kan kjenne seg igjen i dette. 

Anmeldt av Cathrine Sordal 

Nydelig om vennskap 

**"The New Kid" 

Frankrike 2015 

Aldersgrense: 
11 år+ 
** 

Benoit (Réphaël Ghrenassia) har akkurat flyttet fra en mindre by nord i Frankrike til Paris. 
Han er imidlertid litt sjenert og pariserne er ikke akkurat vennlige mot ham, så etter hans første uke på skolen har han fremdeles ingen venner. 
De populære guttene, ledet an av Charles, er direkte ufine og mobber alle som ikke er som dem. 
Men selv om det er mange som ikke liker hvordan de oppfører seg, er det ingen som tør å gjøre noe med det. 

Skal han endre seg for å passe inn, eller skal han tørre å være seg selv og finne sin egen gjeng? 
For å gjøre det hele enda mer komplisert forelsker han seg i den nye, svenske jenta Johanna. 
For å prøve å bli mer populær tar han onkelens råd og inviterer hele klassen til fest. 

«The New Kid» («Le Noveau») er Rudi Rosenbergs første spillefilm som regissør, som skuespiller har han en rekke filmer bak seg. 
Og etter denne debuten kan man bare håpe at han lager flere filmer. 

For den er nydelig, sjarmerende, rørende og ikke minst veldig morsom. 
Skuespillerne er et funn, og leverer med både troverdighet og sjarm. 
Temaet er viktig, og fortelles på en original måte og gir oss en smart og forfriskende løsning på et vanskelig problem. 
Det er ikke alltid lykken er å være populær. 

TERNINGKAST: 
5 Anmeldt av: 
Cathrine Sordal 

Danmarks lille superhelt 

**"Antboy 3" 

Danmark/Tyskland 2016 

Aldersgrense: 9 år+** 

Danmarks første og så vidt jeg vet eneste superhelt, er tilbake for tredje og muligens siste gang. 
Pelle, eller Antboy, har i det siste begynt å lure på om det å være superhelt er så veldig stas. 
Han har egentlig lyst til å gjøre andre og mer vanlige ting som andre på hans alder driver med, som å være sammen med kjæresten Ida (Amalie Kruse Jensen). 

Men da det plutselig dukker opp en ny superhelt i Middellund, og hans verste fiende superskurken Loppen slipper ut av mentalsykehuset, må han omfavne sin superheltside igjen. 

I tillegg dukker det også opp en ny skurk i Paprika Steens («Festen», Adams æbler») skikkelse. 
Hun spiller Alicia Dufort som nå leder Exofarms, og Antboy må finne ut hva hun planlegger og stoppe henne før det er for sent. 

Filmene om Antboy er basert på boktrilogien med samme navn av Kenneth Bøgh Andersen. 
Filmene har fått noe blandede kritiske mottakelser, men de har blitt godt mottatt av publikum. 
«Antboy 2: 
Revenge of the Red Fury» stakk av med publikumsprisen under Barnefilmfestivalen i fjor, og den tredje vil nok også falle i smak hos de yngre publikummerne. 

Filmen er underholdende med både spenning og humor, og selv om den låner fra de fleste andre superheltfilmene på markedet, har den likevel sitt eget uttrykk. 

TERNINGKAST: 
4 Anmeldt av: 
Cathrine Sordal 

Inspirerende fra Gaza 

**"The Idol" 

Palestina 2015 

Aldersgrense: 6 år+** 

Den to ganger Oscar-nominerte regissøren Hany Abu-Assad har laget nok en film om livet i Palestina. 
Denne gangen er filmen basert på den sanne historien om bryllupssangeren og flyktningen, Mohammad Assaf, som vant arabisk Idol i 2013. 
Historien starter med Mohammad (10) og hans 12 år gamle søster Nour, som ikke er redd for noe eller noen. 
Hun er overbevist om at brorens vakre stemme kommer til å endre verden, og hun bruker all sin tid og energi på å få bandet til å øve mest mulig. 
Det er vanskelig siden ikke de har ordentlige instrumenter, men Nour finner en løsning på dette også. 

Uten å røpe for mye, opplever Mohammad en tragedie, men han gir aldri opp, og da han er 23 år, gjør han alt han kan for å rømme fra Gaza til Egypt for å delta i Idol. 

Filmen er en varm beretning fra virkeligheten om å følge sine drømmer, om vennskap og om søskenkjærlighet. 
Filmen er både morsom, underholdende, rørende, trist og ikke minst inspirerende. 
Den gir også et tankevekkende innblikk i hvordan barn lever andre steder i verden. 
Og hvordan barn, uansett leveforhold, har en helt egen evne til å overkomme utfordringer og finne glede i de minste ting. 
Skuespillerne, spesielt barna, er fantastiske og filmen treffer akkurat der den skal. 

TERNINGKAST: 
5 Anmeldt av: 
Cathrine Sordal 
